FVV: Andijondagi portlashga isitish qozonining nosozligi sabab bo‘lgan

Joriy yilning 26-fevral kuni taxminan 10:30 da Andijon shahar tibbiyot birlashmasiga qarashli markaziy poliklinikasining isitish qozonxonasida qozon portladi. O‘zbekiston Favqulodda vaziyatlar vazirligi xabar berishicha, birlamchi ma’lumotlarga ko‘ra, mazkur holatning kelib chiqishiga, isitish qozonining nosozligi sabab bo‘lgan.

Avariya natijasida, voqea joyidan uzoq bo‘lmagan, flyuorografiya xonasida navbatdagi tibbiy ko‘rikdan o‘tayotgan Andijon shahar 4-sonli umumta’lim maktabining o‘quvchilari jabrlangan. Aniqlanishicha, 9-sinfning 18 nafar o‘quvchilari va ularni kuzatib borgan 4 nafar o‘qituvchilari yengil jarohat olgan, ularning ahvoli qoniqarli. Shuningdek, o‘rta darajadagi jarohatlangan ikki nafar o‘quvchiga tezkor yordam ko‘rsatilgan. Ularning ham salomatligi qoniqarli darajada.
Mazkur holat yuzasidan, sodir bo‘lgan vaziyatning kelib chiqish sabablari, jabrlanganlarga yordam ko‘rsatish bo‘yicha Andijon shahar hokimiyati, Favqulodda vaziyatlar, Ichki ishlar, Sog‘liqni saqlash, Xalq ta’limi boshqarmalari rahbarlari hamda “Uztransgaz” mutaxassislari tarkibidan iborat komissiya tuzildi.